Shtëpia e Bardhë: Flynn humbi besimin e Presidentit
Sekretari i Shtypit i Shtëpisë së Bardhë tha se kjo ishte arsyeja që Këshilltari i Sigurisë Kombëtare humbi postin dhe jo çështje legale
Shtëpia e Bardhë tha se presidenti Trump i kërkoi dorëheqjen këshilltarit të sigurisë kombëtare Michael Flynn pasi nuk kishte më besim tek ai, dhe jo për ndonjë arsye ligjore. Administrata tani e pranon se Flynn e keqinformoi nënpresidentin rreth bisedave të tij me ambasadorin rus në Shtetet e Bashkuara. Disa ligjvënës kanë premtuar të fillojnë një hetim lidhur me çështjen. Administrata kishte javë që po e shqyrtonte çështjen e Këshilltarit të Sigurisë Kombëtare dhe konkretisht: përse zoti Flynn e keqinformoi nënpresidentin Mike Pence rreth bisedave të tij telefonike me ambasadorin e Rusisë në Shtetet e Bashkuara në dhjetor. Flynn tha fillimisht se nuk kishte biseduar me ambasadorin rus rreth sanksioneve kundër Rusisë. Por në fund të janarit, Departamenti i Drejtësisë i tha Shtëpisë së Bardhë të kundërtën. Por kishte edhe të tjera, megjithëse zoti Spicer nuk dha hollësi: Shtëpia e Bardhë tha se këshilltari ligjor nuk zbuloi ndonjë shkelje dhe se zoti Trump nuk ishte në dijeni të diskutimeve që zoti Flynn kishte patur me ambasadorin rreth sanksioneve. Flynn është kritikuar për lidhjet e tij të ngushta me Rusinë dhe presidentin Vladimir Putin. Disa ligjvënës bënë thirrje për hetim të pavarur. Shtëpia e Bardhë thotë se ka qënë e ashpër me Rusinë. Trump po shqyrton tani tre kandidatë për të zëvendësuar zotin Flynn. Ndërkohë, udhëheqësit e senatit parashikojnë se ka shumë të ngjarë që Komisioni i Zbulimit të fillojë një hetim për të pare çfarë ka ndodhur.